
Iepirkuma LVC 2026/33/AC
Piegādātājiem

Par iepirkuma LVC 2026/33/AC 
nolikuma prasībām 
 
Jautājums Nr.1
Lūdzam precizēt iepirkuma dokumentācijas 3. pielikuma "Darba uzdevums" 2. punktā norādīto ceļa posmu apjomu. Kāds ir maksimālais posmu skaits un to kopējais garums?
Atbilde uz jautājumu Nr.1
Pasūtītājs skaidro, ka iepirkuma Nolikuma 3. pielikuma “Darba uzdevums” (turpmāk – Darba uzdevums) 2. punktā norādītie apjomi ir minimālās prasības. Pasūtītājs nenosaka maksimālo ceļa posmu skaitu un to kopējo garumu. Lai piedāvājums tiktu atzīts par atbilstošu, Pretendentam jāspēj nodrošināt vismaz Darba uzdevuma 2. punktā noteiktais apjoms. 
Vienlaikus Pasūtītājs norāda, ka spēja nodrošināt lielāku apjomu, nekā to nosaka minimālās prasības, nedos Pretendentam priekšrocības iepirkuma piedāvājumu vērtēšanā.
Jautājums Nr.2
Lūdzam precizēt iepirkuma dokumentācijas 3. pielikuma "Darba uzdevums" 3. punktā minētās iespējamās izmaksas, kas saistītas ar licencēšanu. Ja Pasūtītājs nodrošina attālinātu piekļuvi stacijām, sensoriem un videokamerām, vai datu iegūšana no 10. punktā uzskaitītajām ierīcēm ir saistīta ar ierīču ražotāju noteiktām licencēšanas izmaksām? Ja jā, tad kādām?
Atbilde uz jautājumu Nr.2
Pasūtītājs skaidro, ka Darba uzdevuma 3. punktā minētās licencēšanas izmaksas, kas Pretendentam jāiekļauj pakalpojuma cenā, attiecas tikai uz paša Pretendenta piedāvātās CMS IS infrastruktūras darbības nodrošināšanu.
Lai Izpildītājs varētu iegūt datus no Darba uzdevuma 10. punktā minētajām iekārtām, Pasūtītājs nodrošina tām attālinātu piekļuvi. Visas ar šīs attālinātās piekļuves nodrošināšanu saistītās VPN, API, kā arī attiecīgo iekārtu aparātprogrammatūras licencēšanas izmaksas ir Pasūtītāja kompetencē.
Jautājums Nr.3
Lūdzam precizēt iepirkuma dokumentācijas 3. pielikuma "Darba uzdevums" 10. punktu. Vai uzskaitīto kameru attēlu iegūšana notiek, izmantojot RWS200, vai arī ir atsevišķas kameras, no kurām attēli tiek iegūti no videoplūsmas vai citā veidā?
Atbilde uz jautājumu Nr.3
Pasūtītājs skaidro, ka Darba uzdevuma 10. punktā uzskaitīto kameru attēlu iegūšana notiek, izmantojot tiešu savienojumu ar videokamerām un veicot nepieciešamo konfigurēšanu datu iegūšanai. Gadījumos, kad kamera ir integrēta ceļa meteoroloģiskajā stacijā RWS200, Pasūtītājs pieļauj attēlu iegūšanu no RWS200.

Jautājums Nr.4
Lūdzam precizēt iepirkuma dokumentācijas 3. pielikuma "Darba uzdevums" 10. punktu. Cik MD30 ierīču pašlaik ir Pasūtītāja rīcībā, un vai mēs pareizi saprotam, ka Pasūtītājs nodrošinās attālinātu piekļuvi šo sensoru datiem, izmantojot VPN vai API?
[bookmark: _Hlk233452204]Atbilde uz jautājumu Nr.4
Pasūtītājs skaidro, ka šobrīd Pasūtītāja rīcībā nav uzstādītu MD30 sensoru, taču šī iepirkuma līguma darbības laikā ir plānots uzstādīt līdz 7 šādiem mobilajiem sensoriem. Vienlaikus Pasūtītājs apstiprina, ka atbilstoši iepirkuma dokumentācijas nosacījumiem tiks nodrošināta attālināta piekļuve šo iekārtu datiem.
Jautājums Nr.5
Lūdzam precizēt iepirkuma dokumentācijas 4. pielikuma "Līgums" 4.2. punkta nozīmi, kurā Pasūtītājs patur tiesības paziņot par nepieciešamību izpildīt tikai daļu no pakalpojuma. Tā kā Pasūtītājs pieprasa piedāvājuma cenas sadalījumu 7 pozīcijās un pozīcijām Nr. 1–6 mērvienība ir viens mēnesis, lūdzam precizēt, no kuru pakalpojumu daļu izpildes Pasūtītājs varētu atteikties, ņemot vērā, ka Pretendentam 30 dienu laikā jānodrošina sistēmas pilnvērtīga darbība. Vai ir iespējams, ka Pasūtītājs, piemēram, nolems trīs gadu līguma darbības laikā nepasūtīt kādu no 1.–6. pozīcijām vai pasūtīt to mazākā apjomā nekā 36 mēnešus?
Atbilde uz jautājumu Nr.5
Pasūtītājs skaidro, ka saskaņā ar iepirkuma Nolikuma 4. pielikuma “Līgums” 4.2. punktu Pasūtītājs ir tiesīgs izvērtēt konkrētas pakalpojuma daļas nepieciešamību un apjomu. Šis nosacījums primāri ir attiecināms uz Darbu apjomu saraksta 7. pozīciju "Papildu iekārtu integrācija", ko Pasūtītājs pasūtīs atbilstoši faktiskajai nepieciešamībai. Vienlaikus pastāv iespēja, ka līguma izpildes gaitā objektīvu apstākļu dēļ var tikt mainīts arī citu pakalpojuma daļu (1.–6. pozīcija) apjoms, par izpildes termiņiem Pusēm atsevišķi vienojoties.
Jautājums Nr.6
Kāda ir iepirkuma paredzamā līgumcena?
Atbilde uz jautājumu Nr.6
Pasūtītājs skaidro, ka Publisko iepirkumu likums neuzliek pasūtītājam par pienākumu publiskot iepirkuma paredzamo līgumcenu. Pasūtītājs ir izvēlējies šo informāciju nenorādīt, lai nodrošinātu godīgu konkurenci starp pretendentiem un saņemtu objektīvus, brīvā tirgus apstākļiem un sava pakalpojuma vērtībai atbilstošus piedāvājumus. Šāda pieeja novērš risku, ka pretendenti savu piedāvājumu cenas mākslīgi pielāgo pasūtītāja paredzamai cenai.

